Geen einde in sig vir staking in die BaaiFoto: Raahil Sain/ANA Munisipale werkers in Nelson Mandelabaai het Woensdag in groot getalle buite die stadsaal bymekaargekom. Die werkers eis onder meer terugbetaling vir lang diens. Strate in die metro is besaai met vullis nadat werkers vroeër begin staak het. Die staking het tot gevolg dat vullis nie verwyder word nie en inwoners is versoek om hul rommel self na vullisterreine aan te ry. Die staking is tydens die burgemeesterskomitee se vergadering bespreek, maar daar kon nog nie ŉ ooreenkoms tussen die metro en vakbonde bereik word nie. Foto: Raahil Sain/ANA Johan Mettler, stadsbestuurder, het gesê hulle is in gesprek met vakbonde maar dat die metro onder geen verpligting is om die terugbetaling te doen soos beweer word nie. “Enige ooreenkoms sal eers voor die raad moet dien aangesien die raad tydens ŉ vorige geleentheid beslis het dat terugbetaling vir lang diens nie betaal sal word nie.” Volgens Mettler het die metro met ŉ proses begin by die Kommissie vir Versoening, Bemiddeling en Arbitrasie (KVBA) en fasiliteer die kommissie die voortgesette gesprekke. Foto: Raahil Sain/ANA Mettler het die hoop uitgespreek dat indien ŉ ooreenkoms bereik word, normale dienste hervat sal word totdat die besluit voor die raad kan dien. “Ons wil hê die staking moet so gou as moontlik beëindig word en het geen belang daarby om die saak uit te rek nie. Ons het reeds voor die staking met die vakbonde in gesprek getree en ek dink daar is op ŉ staking besluit om druk op ons te plaas.” Annette Lovemore, lid van die burgemeesterskomitee, het gesê die metro sal aansoek doen om ŉ interdik om te verseker dat die reëls vir ŉ staking nagekom word, eiendom nie beskadig word nie en mense nie gedreig of geïntimideer word nie.